12/08/2011 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Información pública. Expediente IN627A 2010/9-0

Para os efectos previstos no artigo 73 da Lei 34/1998, do 7 de outubro, do sector de hidrocarburos, no artigo 78 do Real decreto 1434/2002, do 27 de decembro, polo que se regulan as actividades de transporte, distribución, comercialización, subministración e procedementos de autorización de instalacións de gas natural, e no artigo 1 do Decreto 62/2010, do 15 de abril, polo que se regula o trámite de competencia e os criterios de valoración no suposto de concorrencia de dúas ou máis solicitudes de autorización administrativa de instalacións de transporte secundario e distribución de gas natural e redes de distribución de gases licuados do petróleo (GLP), sométese a información pública o seguinte proxecto de autorización administrativa: PETICIONARIO: Gas Galicia SDG SA, con CIF A15383284 e con enderezo para os efectos de notificacións na rúa Lisboa, s/n, Edificio Area Central, local 31-HIJ, 15707 - Santiago de Compostela (A Coruña). ANTECEDENTES: O 27/05/2009 a empresa Endesa Gas Distribución SAU presentou a solicitude de autorización administrativa para a distribución de gas natural canalizado no termo municipal de Ortigueira (A Coruña), acompañada do correspondente proxecto. Así mesmo, o 03/08/2010 a empresa Gas Galicia SDG SA presentou unha solicitude de autorización administrativa para a mesma infraestrutura gasista, acompañada do correspondente proxecto. Para os efectos previstos no artigo 5 do Decreto 62/2010, do 15 de abril, o 20/09/2010 a Dirección Xeral de Industria, Enerxía e Minas ditou resolución pola que se deu inicio, coa solicitude de Endesa Gas Distribución SAU (a primeira presentada), ao trámite de competencia para o outorgamento da citada autorización. A dita resolución publicouse no Diario Oficial de Galicia do 04/11/2010 e, durante o prazo establecido (30 días), non se presentaron outras solicitudes en concorrencia. A empresa Endesa Gas Distribución SAU presentou o 26/10/2010 un escrito polo que desistiu da súa solicitude de autorización administrativa para a distribución de gas natural canalizado no termo municipal de Ortigueira (A Coruña). Ante esta solicitude, o 30/05/2011 a Dirección Xeral de Industria, Enerxía e Minas resolveu aceptar este desistimento. En consecuencia, procede continuar co procedemento de outorgamento de autorización administrativa solicitada por Gas Galicia SDG SA. OBXECTO DA PETICIÓN: Autorización administrativa para a distribución de gas natural no termo municipal de Ortigueira (A Coruña), de conformidade co proxecto presentado para o efecto, titulado “Proxecto de autorización administrativa previa da rede de distribución de gas natural no termo municipal de Ortigueira”. DESCRICIÓN DAS INSTALACIÓNS: A subministración de gas natural á localidade de Ortigueira realizarase dende unha Planta de Gas Natural Licuado (GNL), que se situará no polígono industrial de Cuila, no termo municipal de Ortigueira. A rede de distribución proxectada, que aparece reflectida nos planos de planta de trazado incluídos no proxecto, está formada por: - Unha rede básica de distribución en rango de presión 2 < MOP (Presión Máxima de Operación) ≤ 5 bar, que parte do punto de subministración e chega ás inmediacións do núcleo urbano de Ortigueira. - E unha rede secundaria de distribución en rango de presión 0,1 < MOP ≤ 2 bar, que parte da rede básica cara aos distintos puntos de consumo. Esta rede deséñase en polietileno de alta densidade PE 100 SDR 17,6, de diámetro variable de 160 a 90 mm, segundo necesidades. A lonxitude prevista para a rede proxectada é da orde dos 11.179 m, dos cales 8.104 m corresponden á rede básica e 3.075 m á rede secundaria. ÁREA DE AUTORIZACIÓN: A solicitude de autorización administrativa afecta ao termo municipal de Ortigueira, na provincia da Coruña. ORZAMENTO: Setecentos oitenta e nove mil trescentos cincuenta e dous euros con trinta e dous céntimos (789.352,32.-€). O que se fai público para coñecemento xeral e para que todas aquelas persoas naturais ou xurídicas, que se consideren prexudicadas nos seus dereitos, poidan presentar as súas alegacións no prazo de 20 días a partir da data de publicación desta resolución, podendo examinar o correspondente proxecto na Dirección Xeral de Industria, Enerxía e Minas, Edificio Administrativo San Caetano, en Santiago de Compostela, así como no Departamento Territorial da Coruña da Consellería de Economía e Industria, Praza Luís Seoane, s/n. O director xeral de Industria, Enerxía e Minas Ángel Bernardo Tahoces